《双桧联句》
宋代·李邵

古宇列双桧，森郁欹檐角。
高干若偃盖，低枝罗翠幄。
叶硬攒猬毛，子圆如雀壳。
盘根虽轮囷，呈才终卓牵。
枯冬傲霜雪，炎夏宜雨雹。
苍皮绕龙蛇，危巅巢鸑鷟。
岁寒知后凋，清风到先觉。
月涵烟影孤，雨溜苔藓驳。
愿逢繁辂用，勿使为榱桷。
春姿笔工偷，风韵溪虎学。
松筠比节操，虫鸟敢蠹啄。
黛色晚山分，清香朝露濯。
桃李耻妖饶，椅梧羞龌龊。
俗名强雌雄，奇胜重古朴。
气势已千寻，栽培从一握。
五松惭忝位，秦封受殊渥。

作者简介：李邵，与李周同时。